2007-YIL HOSILI UChUN ShUDGORLASh IShLARINI OʻTKAZIShNING TAShKILIY ChORA-TADBIRLARI TOʻGʻRISIDA
(resolution, 2020-09-28)

2007-yil hosili uchun shudgorlash ishlarini oʻz vaqtida va sifatli oʻtkazilishini taʼminlash, qulay agrotexnik shart-sharoitlar yaratish maqsadida: 1. Oʻzbekiston Respublikasi Qishloq va suv xoʻjaligi vazirligi, “Oʻzagromashservis” uyushmasining 2007-yil hosili uchun shudgorlash hajmi va muddatlari boʻyicha Qoraqalpogʻiston Respublikasi Vazirlar Kengashi va viloyatlar hokimliklari bilan kelishilgan takliflari ilovaga* muvofiq qabul qilinsin. 2. Qoraqalpogʻiston Respublikasi Vazirlar Kengashining Raisi, viloyatlar va tumanlarning hokimlari, Oʻzbekiston Respublikasi Qishloq va suv xoʻjaligi vazirligi hamda “Oʻzagromashservis” uyushmasining rahbarlari zimmasiga quyidagilar shaxsiy javobgarlik sifatida yuklansin: texnikani taʼmirlashni nihoyasiga yetkazish, mashina-traktor parklari, shirkat va fermer xoʻjaliklarining buyurtmanomalari boʻyicha haydov agregatlariga ehtiyot qismlar tayyorlash va yetkazib berish hamda belgilangan muddatlarda shudgorlashni oʻtkazish; tasdiqlangan agrotexnologiya normalaridan kelib chiqqan holda shudgorlash sifati, shudgorlashning zarur chuqurligi va bir tekisligi, mineral va organik oʻgʻitlar solinishini taʼminlash. 3. Oʻzbekiston Respublikasi Bosh prokuraturasi shudgorlash ishlari ushbu qaror bilan tasdiqlangan hajm va muddatlarga muvofiq oʻtkazilishi ustidan nazorat oʻrnatsin, hisobotni buzib koʻrsatish va boshqa qoidabuzarlik faktlari aniqlangan hollarda aybdor shaxslarga nisbatan qonun hujjatlarida nazarda tutilgan qatʼiy javobgarlik choralari koʻrilsin. 4. Qoraqalpogʻiston Respublikasi Vazirlar Kengashi va viloyatlar hokimliklari Oʻzbekiston Respublikasi Qishloq va suv xoʻjaligi vazirligi, “Oʻzagromashservis” uyushmasi, “Oʻzqishloqxoʻjalikmash-xolding” xolding kompaniyasi bilan birgalikda quyidagilarni taʼminlasin: uch kun muddatda shudgorlashning borishi va sifatini nazorat qiluvchi hududiy komissiyalar tuzsin va ularga shudgorlash ishlarining hajmlari, muddatlari va sifatini baholash natijalariga koʻra tanlov asosida keng muhokama va oshkoralikni taʼminlagan holda har bir tuman boʻyicha xoʻjaliklar va mashina-traktor parklarining alohida oʻrnak koʻrsatgan xodimlariga ragʻbatlantiruvchi mukofotlar joriy etish huquqini berish; bir hafta muddatda, yer resurslaridan yanada samarali foydalanishni hisobga olgan holda, tumanlar va xoʻjaliklar doirasida shudgorlashni oʻtkazish jadvalini ishlab chiqish va tasdiqlash; texnika va ustaxonalar ikki smenada toʻlaqonli ishlashini tashkil qilish hamda shudgorlash ishlarida qatnashayotgan mexanizatorlar va operatorlar uchun maishiy va boshqa barcha zarur shart-sharoitlar yaratish; mintaqalarda joylashgan sanoat, qurilish korxonalari hamda boshqa tegishli tashkilotlar bilan shudgorlashni oʻtkazish va koʻchma taʼmirlash ustaxonalari uchun haydov traktorlarini jalb etish boʻyicha belgilangan tartibda shartnomalar tuzish; xoʻjaliklar va mashina-traktor parklari buyurtmalariga asoslanib ehtiyot qismlarni yetkazib berish, shuningdek koʻchma taʼmirlash ustaxonalarining uzluksiz ishlashini. 5. “Oʻzkimyosanoat” kompaniyasi belgilangan tartibda tuzilgan shartnomalar va toʻlovlarga muvofiq shudgorlash davrida mineral oʻgʻitlar solinishini taʼminlaydigan muddatlarda respublikaning barcha mintaqalariga oʻgʻitlar bir maromda yetkazib berilishini taʼminlasin. 6. “Oʻzneftmahsulot” kompaniyasi yonilgʻi-moylash materiallarining zarur zaxirasini yaratsin hamda shudgorlashda ishtirok etuvchi qishloq xoʻjalik korxonalari, mashina-traktor parklari va boshqa tashkilotlarga tasdiqlangan texnologik normalar doirasida yetkazib beriladigan dizel yonilgʻisini belgilangan tartibda uzluksiz yetkazib berilishini tashkil qilsin. 7. Mazkur qarorning ijrosini nazorat qilish Oʻzbekiston Respublikasi Bosh vaziri Sh.M. Mirziyoyev zimmasiga yuklansin.